**Mark. 8:1-10**

**“Jesus is innig jammer, en jy?”**

*Andries Burger, GK Pinetown, 01 Desember 2019*

*Sing: Lied 195:1; Ps. 116:1, 20 (T); Die liefde van Jesus is wonderbaar!; Ek bely God drie-enig; Lied 188:1, 2, 3”*

Hoe kies jy uit watter teks jy gaan preek, is ŉ baie algemene vraag aan predikers, veral in die begin jare as jy nog nie agtergekom het op watter manier die Here met jou werk nie.

Die afgelope twee weke het dit my opgeval hoe dit die Here is wat die teks kies waarmee Hy wil hê ek die gemeente moet bedien.

Sonder dat ek gevra het, het verskeie mense in die afgelope paar weke oor hulle worsteling met gebruike in die gemeente uitgepraat – gebruike in die algemeen en in die erediens. Oor gebruike wat ons het en ook gebruike wat ons nie het nie.

En wat is toe die onderwerp verlede week in net die volgende hoofstuk in Markus waardeur ons tans werk? Gebruike... en hoe ons nie daarop moet fokus en daardeur ontstel moet word nie, maar dat ons daarby verby moet fokus op Jesus self. Anders haak ons by gebruike vas en mis Hom waaroor dit eintlik gaan – dis wat met die Fariseërs gebeur het.

Uit terugvoer is dit duidelik dat verlede week teks uit Markus 7 ons almal getref het en dat baie van ons maar broos was daarna, dalk nog steeds...

En watter boodskap is net in die volgende hoofstuk van Markus waarby ons vandag kom? Jesus se besorgdheid, sy liefde, sy deernis...

Mag jy vandag sy troos en sy vrede ontvang in jou broosheid oor enige ontsteltenis en nood en kommer waarmee jy in jou lewe te doen het.

**<< Lees Markus 8>>**

Ek wil fokus op die eerste gedeelte in hoofstuk 8 waar Jesus vir ŉ tweede keer deur ŉ absolute wonderwerk met net ŉ paar broodjies en vissies ŉ massa mense kos gee.

Markus getuig dat daar omtrent 4 000 “mense” was, maar in Mat. 15:38 lees ons dat dít net die mans was. As jy die vrouens en kinders bytel kon dit soveel as 16 000 gewees het vir wie Jesus kos gee met net 7 brode en ŉ paar vissies.

En dan bly daar nog 7 mandjies oor nadat almal versadig was – mandjies so groot dat ŉ volwasse man daarin kon klim.

Weer bewys Jesus dat Hy nie net mens is nie, maar ook almagtige God.

Ek moet erken dat hierdie gedeelte my nog nooit baie goed laat voel het nie, trouens dit het my nog altyd half moedeloos gemaak wanneer ek dit gelees het.

Daar is soveel gebrek in ons samelewing, mense wat net nie heenkome het in hulle nood nie en kinders wat honger moet gaan slaap. As ek tog net kon kosgee soos Jesus, maar helaas.

Ek was verwonderd dat Hy dit kon doen, maar dit het my nie getroos of gehelp nie...

So het ek in die verlede oor hierdie teks gevoel. Maar nie meer nie.

By ons Bybelstudie Dinsdag aand het die boodskap vir my begin verander, en in die verder dink en besin daarna kon ek my fout raaksien waarom ek die eintlike boodskap hierin nog altyd gemis het.

Ek het nog altyd so op die vermeerdering van die brood self gefokus, dat ek die eintlike boodskap misgekyk het. Wat Jesus doen is belangrik, maar wie Hy is en waarom Hy dit doen is baie belangriker.

Kom ons kyk weer daarna, ons moet die vermeerdering van die brood raaksien, maar ons moet ook daarby verby kyk om Jesus raak te sien en die rede waarom hy die mense kos gee...

Jesus is nie tussen die Jode nie, Hy is aan die anderkant van die meer, of die see van Galilea. Al is die bevolking daar baie minder as in Galilea is daar ŉ “groot menigte mense” wat na Hom toe gestroom het. Vir drie dae is hulle al daar terwyl Hy siekes gesond maak en hulle leer. Dis ŉ verlate plek sonder kos en Jesus merk op dat hulle dalk op pad huis toe kon beswyk van honger.

Sy dissipels is nie beïndruk met Hom nie, “Waar moet ons in hierdie verlatenheid genoeg brood vir almal kry?” Wel, hoeveel het julle”, wil Jesus weet? Net sewe brode – vir 16 000 mense?!

Dis of hulle steeds nie besef dat daar niks is wat vir Hom onmoontlik is nie.

Hy laat die mense in groepies sit, dank God vir die kos, breek die brood en gee vir sy dissipels om uit te deel, en uit te deel, en uit te deel...

En om dit wat oorbly weer bymekaar te maak, en bymekaar te maak...

Hierdie is die tweede keer wat Hy dit doen, in Markus 6 het ons gelees toe Hy ŉ groot skare mense in Galilea gevoed het met 5 brode en twee vissies.

Nou doen Hy dieselfde, maar dis opvallend en belangrik om raak te sien dat hierdie mense nie Jode is nie. Jesus se versorging van mense is nie beperk tot die kinders van Israel nie, maar ook vir die onreines, die veragtes...

Hy begin by die Jode, maar dadelik gaan Hy verder – soos wat Hy later sy apostels sal opdrag gee om na al die nasies toe te gaan...

Maar soos ons verlede week geleer het uit Markus 7, moet ons ook verby die vermeerdering van brood kyk na Hom wat dit gedoen het, en veral waarom Hy dit gedoen het.

Ek lees weer wat Jesus in v. 2 sê, “Ek kry hierdie mense innig jammer ...”

Dit is hoekom Hy hulle kos gee – omdat Hy hulle “innig jammer” gekry het.

ŉ Mens moet nie te veel moet maak van ŉ enkele woord in die teks nie, maar dat jy na die boodskap van die hele gedeelte moet soek.

Maar hierdie is een van die uitsonderings – want in hierdie een woord lê die hele blye boodskap van God se verlossing van die mens opgesluit.

Heel oorspronklik was die woord gebruik vir die binnegoed, die ingewande van ŉ offerdier.

Maar hier in die teks is dit ŉ werkwoord van ŉ diep emosionele reaksie.

Die koppeling tussen ŉ emosionele reaksie en die ingewande is maklik om te verstaan. Wanneer jy baie traumatiese nuus ontvang, of wanneer iemand jou bedreig – dan voel dit fisies soos ŉ vuishou op die krop van jou maag.

In Psalm 40:4 sing ons baiekeer ook daarvan – “diep in my ingewand, waar liefde en ywer brand”.

Letterlik sou jy kon sê dat “innig jammer” is om in jou ingewande aangegryp word.

Die woord word nêrens in die Bybel vir ŉ mens gebruik nie, net vir Jesus – asof die na ŉ heilige, volmaakte, goddelike “innige jammerte” wil verwys.

En elke keer doen Hy iets daaraan. Hy kry siekes, melaatses en blindes “innig jammer” en dan maak Hy hulle gesond (Mat 14:13; 20:34).

Hy kry die skare wat saamdrom “innig jammer” omdat hulle soos skape sonder ŉ herder is en dan leer Hy hulle (Mark. 6:34).

Hy kry ŉ weduwee “innig jammer” toe haar enigste seun sterf en Hy maak hom toe weer lewendig uit die dood uit (Luk 7:13).

In twee gelykenisse waarin Hy God uitbeeld,

vertel Hy van ŉ koning wat “innig jammer” was vir sy amptenaar en hom al sy skuld vrygestel het (Mat. 18:27).

Hy vertel ook van ŉ Vader wat sy verlore seun van ver af al sien aankom en hom “innig jammer” kry en dan na hom hardloop om in omhelsing terug te verwelkom (Luk. 15: 20).

Dit is deel van Goed se karakter, in Ex. 34:6 stel God Homself so voor aan Moses toe God op die berg by Moses verbygaan, *“6Terwyl Hy by Moses verbygaan, roep die Here: “Ek, die Here, is die barmhartige en genadige God, lankmoedig, vol liefde en trou.”*

“Innige jammerte” is die dryfkrag agter barmhartigheid en genade en geduld en liefde...

Jesus het God se karakter van “innige jammerte”, van barmhartigheid en genade uitgeleef en fisies sigbaar gemaak.

Tydens sy bediening op aarde het Hy met bonatuurlike krag liggaamlike nood verlig deur siekes gesond te maak en om duisende met ’n paar brode te versadig.

Aan die einde het Hy het Homself gegee as die Herder wat sy lewe aflê vir sy skape. Die vrug van sy bonatuurlike selfoffer aan die kruis waar jy sy “innig jammer” wees in aksie kan sien is ewige verlossing vir elkeen wat dit in geloof aangryp.

Daar aan die kruis toe God die Vader geen genade vir sy Seun gehad het nie, omdat Hy ons “innig jammer” gehad het en sy Seun gestaf het vir ons sonde.

Wat is jou nood, waarmee worstel jy?

Is daar dalk nog worstelingom met oorgawe te glo? Weet dan verseker dat Jesus jou ‘innig jammer’ het en deur sy Gees jou tegemoet kom – soek al meer sekerheid by Hom.

En in hierdie lewe?

Siekte, ouderdom, broodgebrek, werkloosheid, diskriminasie, misdaad, geweld, verslawing, onvervulde begeertes, eensaamheid, liefdeloosheid, teleurstelling, hartseer, ou of nuwe gebruike waarmee jy nie vrede kan of wil maak nie?

Kyk verby jou omstandighede en jou gestoei.

Sien Hom raak wat “innig jammer” is, wat barmhartigheid is, en geduldig; wat genadig is en verlossing bewerk.

Moenie moed verloor as dit nie onmiddelik verander nie... Hou jou verwagting op Hom gerig...

Vind jou vrede in Hom wat jou met sy Heilige Gees toerus in geloof om in Hóm én in sy tydsberekening aanvaarding en vrede te vind.

Kyk verby jou nood, verby jou worsteling en sien Hom raak wat jou “innig jammer” het.

Ek het gesê dat ‘innig jammer” wees nie een keer vir mense gebruik word nie. Dit is waar, maar daar is een keer waar Jesus dit gebruik om te beskryf hoe ons behoort te wees.

Om te illustreer wat naaste liefde is vertel Jesus in Luk. 10 ’n gelykenis van ’n Samaritaanse man wat langs die pad afkom op ’n man wat deur rowers aangeval is. Hy vertel dan hoe die Samaritaan die man se wonde behandel en hom baie beter versorg as wat jy ooit sou verwag.

Jesus gee die rede waarom die Samaritaan dit doen – want hy het die gewonde man “innig jammer” gekry. Dieselfde woord wat vir Jesus en vir God gebruik word.

Daarmee sê Hy dat hierdie eienskap van God, om “innig jammer” te wees vor mense in nood, ook sigbaar moet word in en deur God se kinders. In Jesus is ons mos herstel om God se verteenwoordigers te wees – on smoet ook sy “innige jammerte” in die wêreld waar ons leef “verteenwoordig”.

Vir ongelowiges is dit nie moontlike nie, maar gelowiges is saam Jesus opgewek tot ’n nuwe lewe met God se Gees in ons. Paulus skryf dat ons dan nie meer vir onsself lewe nie, maar vir Jesus (2 Kor 5). Hy skryf ook dat ons deur die Gees verander word om al meer soos Jesus te lewe, om Hom sigbaar te maak vir ander om ons (2 Kor 3).

Hoe kyk ons na mense om ons, wat is ons reaksie op wat ons sien.

Ek kry dit nogal maklik reg om vir myself “innig jammer” te wees... en dit klink my waar te wees vir die meeste van ons... maar dis nie wat Jesus ons leer nie!

Kan jy, of liewer, kan ander Jesus se “innig jammer” wees vir hulle by my en by jou sien en ontvang.

Wat is ons reaksie as ons na die boemelaar kyk, of na die verslaafde, of die ongelowige.

Beleef die wêreld om ons Jesus en sy “innige jammer” wees, sy genade en barhartigheid deur ons gesindheid, woorde en optrede?

En meer nog...

Hoe reageer ons teenoor mekaar in die gemeente – kan ander Jesus se “innige jammerte” by jou sien en die vrug daarvan beleef.

Een van die Afrikaanse woorde wat ons gebruik om hierdie “innige jammerte” te vertaal is “medelye”. Dit is om saam te ly – nie net so nou en dan nie. Saam ly wanneer en vir solank die ander ly.

Ly jy saam met die in die gemeente wat siek is, en hartseer, en eensaam is.

Ly jy saam met die wat nie genoeg het om vir hulleself te sorg nie – selfs al is hulle deels die oorsaak daarvan.

Hoe kom hulle agter dat Jesus se “innig jammer” wees vir hulle, deur jou na hulle toe kom?

Wat van jou broer en suster in Chirstus wat anders voel oor gebruike in die gemeente?

Kry hulle wat swaarkry wanneer ons nie net Totius berymings sing nie, Jesus se innige jammerte by jou?

En netso andersom, kan hulle wat worstel en swaarkry met psalm woorde en wysies agterkom dat jy saam met hulle ly in medelye, in Jesus se “innige jammerte”?

Of dit nou verskillende geruike is, of siekte, of ouderdom of hartseer of die struikeling in sonde – ons moet Jesus se liefde, ook sy “innig jammer” wees, sy medelye by mekaar ontvang.

En as jy struikel daarin soos ek – onthou en gryp vas aan sy “innige jammer” wees, sy barmhartigheid, sy geduld en sy genade vir jou terwyl jy daarmee sukkel.

Ons kan dit slegs doen tot die mate wat Jesus se liefde in ons is,

tot die mate wat Hy leef in ons deur die Heilige Gees,

tot die mate wat die Heilige Gees ons verander om gaandeweg meer soos Jesus te wees.

Dat dit Jesus se leifde en sy innige jammerte is wat ons so vul dat dit oorloop en uitvloei na almal om ons.

Gryp daarom elke kans met entoesiasme aan wat jy meer van Jesus kan leer en meer met Hom te doen kan hê,

vra dan in verwagting dat Hy jou al meer so sal verander deur sy Gees;

terwyl jy in dankbare verwondering, en in aanvaarding en vrede aan Hom alleen bly vasgryp.

Jesus het ons “innig jammer” en ons vind ons vrede daarin.

En omdat God se kidners is moet die wêreld en verál ook ander gelowiges Jesus se “innig jammer” wees by ons leer ken.

Ons kan – want Jesus leef in ons deur sy Gees.

Amen